A BIZOTTSÁG HATÁROZATA
(2009. február 18.)
a 2008-as egyesült királyságbeli madárinfluenza leküzdését célzó biztonsági intézkedésekhez történő közösségi pénzügyi hozzájárulásról
(az értesítés a C(2009) 977. számú dokumentummal történt)
(Csak az angol nyelvű szöveg hiteles)
(2009/142/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 3a. cikke (1) bekezdésére,
mivel:
(1)
A madárinfluenza a baromfik és egyéb fogságban élő madarak fertőző vírusos betegsége, amely súlyosan érinti a baromfitenyésztés jövedelmezőségét, továbbá zavart okoz a Közösségen belüli kereskedelemben és a harmadik országokba irányuló kivitelben.
(2)
A madárinfluenza megjelenése esetén fennáll annak a veszélye, hogy a kórokozó az élő baromfi vagy az abból készült temékek kereskedelmén keresztül átterjed az érintett tagállamon belül más baromfigazdaságokra, illetve más tagállamokra és harmadik országokra.
(3)
A madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló szóló, 2005. december 20-i 2005/94/EK tanácsi irányelv (2) olyan intézkedéseket határoz meg, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul végre kell hajtaniuk.
(4)
A 90/424/EGK határozat meghatározza azokat az eljárásokat, amelyek a konkrét állat-egészségügyi intézkedésekhez - köztük a biztonsági intézkedésekhez - történő közösségi pénzügyi hozzájárulást szabályozzák. A fenti határozat 3a. cikkének értelmében a madárinfluenza felszámolására irányuló egyes intézkedések költségéhez a tagállamok pénzügyi hozzájárulást kapnak.
(5)
A 90/424/EGK határozat 3a. cikke (3) bekezdésének első és második francia bekezdése meghatározza a tagállami költségeknek a közösségi pénzügyi hozzájárulás által fedezhető hányadát.
(6)
A madárinfluenza felszámolására irányuló biztonsági intézkedésekhez nyújtandó közösségi pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) szabályozza.
(7)
2008-ban az Egyesült Királyságban madárinfluenza tört ki. A 2005/94/EK irányelvvel összhangban az Egyesült Királyság intézkedéseket hozott a járvány leküzdésére.
(8)
Az Egyesült Királyság teljes mértékben eleget tett a 90/424/EGK határozat 3. cikkének (3) bekezdésében és a 349/2005/EK rendelet 6. cikkében előírt műszaki és adminisztratív kötelezettségeinek.
(9)
Az Egyesült Királyság 2008. augusztus 1-jén és 2008. szeptember 3-án benyújtotta a madárinfluenza felszámolását célzó intézkedések során felmerült költségekre vonatkozó számítását.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az Egyesült Királyságnak nyújtott közösségi pénzügyi hozzájárulás
A Közösség részéről az Egyesült Királyság számára a 90/424/EGK határozat 3a. cikkének (2) és (3) bekezdése értelmében a madárinfluenza elleni küzdelem céljából 2008-ban meghozott intézkedésekkel kapcsolatban e tagállamra háruló költségek fedezésére pénzügyi hozzájárulás nyújtható.
2. cikk
Címzett
E határozat címzettje Nagy-Britannia és Észak-Írország Egyesült Királysága.
Kelt Brüsszelben, 2009. fenruár 18-án.